Umjerena tjelovježba još bolja za zdravlje od intenzivne
Korisni rezultati intenzivnog vježbanja vrlo se brzo izgube, za razliku od onih kod umjerene tjelovježbe
"U zdravom tijelu, zdrav duh!" - kažu naši stari. A jedan od važnih preduvjeta za to 'tjelesno zdravlje' je tjelovježba. Najnoviji rezultati istraživanja ukazuju na neočekivano dobre rezultate umjerenog vježbanja. U javnosti uglavnom prevladava shvaćanje da jedino duga i svakodnevna tjelovježba donosi za zdravlje pozitivne rezultate. Naš današnji sugovornik nam kaže da to nije tako. Dr Chris Slentz, fiziolog sa državnog sveučilišta Duke u Sjevernoj Karolini, proveo je istraživanje u kojem je učestvovalo 240 osoba srednje dobi. Podijeljeni su bili u četiri skupine. Jednu od njih sačinjavali su ljudi koji se nisu bavili nikakvim vježbanjem. Pripadnici druge grupe svoju su dozu fizičke aktivnosti dobili redovitim hodanjem. Treća grupa bavila se redovitim džogiranjem, a članovi četvrte grupe bavili su se intenzivnom i redovitom tjelovježbom. Znanstvenike nije iznenadilo da su džogeri i ozbiljni sportaši znatno izgubili na težini i da im je nivo kolesterola i triglicerida bio jako nizak. Ono što ih je iznenadilo je kako su se brzo ti efekti izgubili nakon što su ovi ljudi prestali s tjelesnim aktivnostima. "Očekivali smo da će i nakon što prestanu s vježbanjem, efekti tog vježbanja na zdravlje biti vidljivi jedno dulje vrijeme. To se nije dogodilo. U vrlo kratkom vremenskom roku su se udebljali, količina masnog tkiva povećala im se za 8 %, količina nepoželjnih masnih čestica u krvi naglo je porasla i općenito, mnogi biokemijski parametri zdravlja su se pogoršali. To nas je jako iznenadilo," kaže dr Slentz. A iznenađenje je bilo još i veće kada su analizirali rezultate grupe 'šetača'. Dok su brojni parametri zdravlja kod njih bili izraženi na nešto nižem nivou od onih uočenih kod ljudi koji su se aktivno bavili vježbom, ipak su bili daleko bolji od ljudi koji uopće nisu vježbali. Međutim, nakon što je ova grupa prestala s vježbanjem, pozitivni efekti tjelesne aktivnosti bili su prisutni jako dugo vremena. Zaključak znanstvenika je da se puno može postići redovitom i umjerenom tjelovježbom. "To vam je kao kad prestanete uzimati lijek. Učinka će još jedno vrijeme biti. Neki lijekovi prestanu djelovati brže od drugih. Svaka osoba mora pronaći tu optimalnu količinu tjelovježbe koja će im dati dugotrajne učinke," kaže Slentz. Ekipa znanstvenika nije primijetila razliku između pripadnika različitih rasa ili dobnih skupina, a nije bilo ni ovisnosti o spolu. Ostale detalje ove studije možete pročitati u najnovijem broju stručnog časopisa Journal of Applied Physiology.